Ri Ajaf Jesús xretamaj cꞌa chi ri achiꞌaꞌ fariseos quicꞌaxan chic chi Riyaꞌ más ye qꞌuiy winek ri yeruben bautizar y más ye qꞌuiy ri yetzekelben riche (rixin),
que chiquiwech ri winek ri yeruben bautizar ri Juan ri Bautista y ri yetzekelben riche (rixin).
Astapeꞌ ri Jesús ma ya ta Riyaꞌ ri yebano bautizar ri winek,
xa yecꞌa ri ye rudiscípulos ri yebano bautizar.
Y tek ri Jesús xretamaj ronojel riꞌ,
xel cꞌa el pa Judea y xtzolin chic jun bey pa Galilea ye rachibilan ri rudiscípulos.
Xa yacꞌa riche (rixin) chi yeꞌapon cꞌa pa Galilea,
rajawaxic chi yekꞌax ri pa Samaria.
Ri Jesús ye rachibilan ri rudiscípulos xeꞌapon cꞌa pa Sicar.
Ri Sicar jun tinamit ri cꞌo pa rucuenta ri Samaria y cꞌo cꞌa apo chunakajal ri ulef ri xuyaꞌ ca ri Jacob chare ri José ri rucꞌajol.
Y achiꞌel xa pa nicꞌaj kꞌij chare ri kꞌij riꞌ tek ri Jesús xeꞌapon chiriꞌ y chiriꞌ cꞌa cꞌo wi ri pozo riche (rixin) ri Jacob nibix chare.
Chiriꞌ cꞌa xtzꞌuyeꞌ wi ka ri Jesús,
ruma Riyaꞌ can sibilaj cꞌa cosnek chic ruma ri binen ri quibanon pe.
Y tek ye benak cꞌa ri rudiscípulos pa tinamit chulokꞌic riche (rixin) ri niquitij,
xapon cꞌa jun ixok aj Samaria chuchiꞌ ri pozo chirelesaxic ruyaꞌ.
Y ri Jesús xubij cꞌa chare ri ixok riꞌ:
Tasipaj jubaꞌ nuyaꞌ riche (rixin) chi nkum,
xchaꞌ chare.
Pero ri ixok aj Samaria xubij cꞌa chare ri Jesús:
Riyit yit jun israelita,
¿y achique ruma tek nacꞌutuj ayaꞌ chuwe riyin,
ri xa yin jun aj Samaria?
xchaꞌ ri ixok.
Riyaꞌ xubij queriꞌ ruma chi ri ye israelitas y ri ye aj Samaria ma yechꞌaben ta quiꞌ (yechꞌo ta chiquiwech).
Cꞌacꞌariꞌ ri Jesús xubij cꞌa chare ri ixok riꞌ:
Wi ta riyit awetaman achique chi sipanic ruyaꞌon pe ri Dios,
y awetaman ta chukaꞌ achique cꞌa riꞌ ri nicꞌutun jubaꞌ ruyaꞌ chawe;
xa yit ta riyit ri yacꞌutun ayaꞌ chare,
y Riyaꞌ can ta nuyaꞌ Ayaꞌ ri can niyaꞌo cꞌaslen,
xchaꞌ ri Jesús.
Y ri ixok xubij cꞌa chare ri Jesús:
Táta,
pero re pozo reꞌ nej rupan y ri yaꞌ nej cꞌo wi ka,
y riyit majun cꞌo ta awuqꞌui riche (rixin) chi nawelesaj ka yaꞌ.
¿Acuchi (achique) cꞌa nacꞌom wi ri yaꞌ ri niyaꞌo cꞌaslen ri natzuj (nasuj)?
Ruma chupan cꞌa re jun pozo reꞌ xrelesaj wi ruyaꞌ ri kamamaꞌ Jacob,
quiyaꞌ ri ralcꞌual y quiyaꞌ chukaꞌ quinojel ri chicop ri xeruqꞌuiytisaj.
¿Acuchi (achique) ta cꞌa xtacꞌom wi ri yaꞌ ri natzuj (nasuj)?
¿La más ta cꞌa nim akꞌij riyit que chuwech ri kamamaꞌ Jacob chi ma waweꞌ ta cꞌa nacꞌom wi ri yaꞌ?
xchaꞌ ri ixok.
Y ri Jesús xubij cꞌa chare ri ixok:
Ri yekumu re yaꞌ reꞌ,
re ntel chupan re pozo,
xa jubaꞌ oc nrelesaj ri chakiꞌj chiꞌ chique.
Xa can nicꞌatzin cꞌa chi niquikum más yaꞌ riche (rixin) chi nichꞌuchꞌuꞌ ka jubaꞌ ri chakiꞌj chiꞌ chique.
Yacꞌa ri xquekumu ri yaꞌ ri nyaꞌ riyin majun bey xtichakiꞌj ta chic quichiꞌ,
xa xtuben pa cánima achiꞌel jun ralaxbel (rutzꞌucbel) yaꞌ ri can nibulbut (nibulbux) pe riche (rixin) chi yerucꞌuaj cꞌa chupan ri cꞌaslen riche (rixin) xtibe kꞌij xtibe sek.
Y ri ixok can yacꞌariꞌ xubij chare ri Jesús:
Táta,
tayaꞌ cꞌa ri yaꞌ riꞌ chuwe riyin,
riche (rixin) chi queriꞌ majun bey chic cꞌa xtichakiꞌj ta nuchiꞌ,
y riche (rixin) chi majun chic nicꞌatzin wi chi yipe waweꞌ chuchiꞌ ri pozo chirelesaxic yaꞌ,
xchaꞌ ri ixok.
Pero ri Jesús xubij cꞌa chare ri ixok:
Cabiyin y tasiqꞌuij (tawoyoj) ri awachijil,
y cꞌacꞌariꞌ yape chic,
xucheꞌex el ruma ri Jesús.
Ri ixok xubij cꞌa:
Riyin majun wachijil,
xchaꞌ.
Y ri Jesús xubij chare:
Kas kitzij wi ri xabij chi majun awachijil.
Ruma can ye wuꞌoꞌ chic awachijil quecꞌojeꞌ.
Y ri achi ri cꞌo awuqꞌui wacami,
xa ma awachijil ta.
Rumariꞌ can kitzij wi cꞌa ri xabij chi majun awachijil.
Y can yacꞌariꞌ tek ri ixok xubij chare ri Jesús:
Táta,
riyin nchꞌob chi riyit yit jun profeta ri yakꞌalajsan ri ruchꞌabel ri Dios.
¿Achique cꞌa lugar ri rucꞌamon chi nikayaꞌ wi rukꞌij ri Dios?
Ruma ri kateꞌ katataꞌ ri xecꞌojeꞌ ojer ca,
pa ruwiꞌ re jun juyuꞌ reꞌ cꞌo wi ri lugar ri xquiyaꞌ wi rukꞌij ri Dios.
Ya chic cꞌa riyix israelitas nibij chi quinojel ri winek cꞌo chi ya ri pa Jerusalem niquiyaꞌ wi rukꞌij ri Dios,
xchaꞌ ri ixok.
Yacꞌa ri Jesús xubij chare ri ixok riꞌ:
Tanimaj cꞌa re xtinbij chawe.
Can xtoka wi cꞌa jun kꞌij tek quinojel ri winek ma ya ta chic pa ruwiꞌ re juyuꞌ reꞌ,
ni ma pa Jerusalem ta chukaꞌ xtiquiyaꞌ wi rukꞌij ri Katataꞌ Dios.
Riyix aj Samaria niyaꞌ cꞌa rukꞌij ri Dios pero ma kꞌaxnek ta jabel chiwech achique riꞌ.
Yacꞌa riyoj israelitas can ketaman wi ri achique ri nikayaꞌ rukꞌij;
ruma can ya cꞌa ri kiqꞌui riyoj xtel wi pe ri nicolo quiche (quixin) ri winek chupan ri quimac.
Ri jun kꞌij ri xinbij chawe chi nipe,
wacami riꞌ,
tek quinojel ri winek ri can kitzij chi niquiyaꞌ rukꞌij ri Katataꞌ Dios,
can xtiquiyaꞌ wi rukꞌij chi kitzij pan espíritu,
astapeꞌ ma niquitzꞌet ta,
ruma chi can ye ri yebano queriꞌ ri yerucanoj ri Tataꞌixel.
Ri Dios can Espíritu wi y rumacꞌariꞌ ri winek nicꞌatzin chi kitzij pan espíritu niquiyaꞌ rukꞌij,
astapeꞌ ma niquitzꞌet ta.
Y ri ixok xubij cꞌa chare ri Jesús:
Riyin wetaman cꞌa chi cꞌo na jun kꞌij tek xtoka chuwech re ruwachꞌulef ri Mesías,
ri nibix chukaꞌ Cristo chare.
Y ri kꞌij tek xtoka Riyaꞌ,
ronojel cꞌa xtukꞌalajsaj chkawech,
xchaꞌ ri ixok.
Ri Jesús xubij cꞌa chare:
Ri Mesías ri nibij chukaꞌ Cristo chare,
yin cꞌa riyin riꞌ,
ri yitzijon awuqꞌui,
xchaꞌ.
Y yacꞌariꞌ tek xeꞌapon ri rudiscípulos y riyeꞌ jun wi jubaꞌ xquinaꞌ ruma nitzijon riqꞌui jun ixok aj Samaria.
Pero ri discípulos majun xquibij chare ri Jesús:
¿Achique nacꞌutuj chare?
o ¿Achique ri natzijoj riqꞌui?
Majun cꞌa xquicꞌutuj ta chare.
Y ri ixok riꞌ xuyaꞌ cꞌa ca ri rucucuꞌ chiriꞌ y xbe ri pa tinamit.
Y xberubij cꞌa chique ri winek:
Cꞌo jun achi xtzijon wuqꞌui y xubij cꞌa chuwe ronojel ri ye nubanalon.
¿La ma ya ta cami reꞌ ri Cristo?
Joꞌ,
y titzꞌetaꞌ,
xchaꞌ chique.
Y ri winek ri xeꞌacꞌaxan riꞌ,
xquiyaꞌ ca ri tinamit y xebe cꞌa acuchi (achique) cꞌo wi ri Jesús.
Y tek cꞌa ma jane queꞌapon ta ri winek,
ri discípulos xquibij cꞌa chare ri Jesús:
Tijonel,
cawaꞌ,
xechaꞌ chare.
Pero Riyaꞌ xubij chique:
Riyin cꞌo nuway ri ntij y riyix ma iwetaman ta achique riꞌ,
xchaꞌ.
Y ri rudiscípulos xquibij ka chiquiwech:
¿La cꞌo cami jun xcꞌamo pe ruway?
xechaꞌ.
Y ri Jesús xubij chique:
Ri oconek ruqꞌuexel nuway riyin ya cꞌa ri nben ri nrajoꞌ ri yin takayon pe y nqꞌuis ca rubanic ronojel ri rusamaj ri ruchilaben pe chuwe.
Riyix nibij cꞌa chi cꞌa cꞌo na cajiꞌ icꞌ nrajoꞌ riche (rixin) chi nicꞌol ruwech ri ticoꞌn.
Yacꞌa riyin nbij chiwe:
Quixtzuꞌun chilaꞌ y queꞌitzuꞌ la winek.
Riyeꞌ ye achiꞌel jun ticoꞌn ri kꞌen chic.
Coyoben chic riche (rixin) chi nitzijox ri ruchꞌabel ri Dios chique,
riche (rixin) chi niquinimaj.
Ri xquebano cꞌa ri kꞌatoj,
can cꞌo cꞌa rajel ruqꞌuexel xtiquicꞌul;
y ri ruwech ri ticoꞌn ri xtiquimol ca,
yacꞌariꞌ ri winek ri can xtiquicꞌul quicꞌaslen riche (rixin) xtibe kꞌij xtibe sek,
riche (rixin) chi queriꞌ,
ri ye tiquiyon ca ri ruchꞌabel ri Dios,
y ri yecꞌolo ruwech ri ticoꞌn riꞌ,
junan cꞌa xtiquicot ri cánima.
Waweꞌ can kitzij cꞌa ntel wi ri tzij ri nubij:
Jun wi cꞌa ri nibano ca ri ticoj y jun wi chic nicꞌolo ruwech ri ticoꞌn.
Riyin xixintek cꞌa riche (rixin) chi xaxu (xaxe wi) chic nicꞌol ruwech ri ticoꞌn ri ma yix ta riyix ri yix samajiyon.
Ruma ye nicꞌaj chic cꞌa samajelaꞌ ye tiquiyon ca ri ticoꞌn riꞌ,
y riyix xaxu (xaxe wi) chic ximol ruwech ri ticoꞌn ri quisamajin riyeꞌ,
xchaꞌ ri Jesús chique ri rudiscípulos.
Y chupan cꞌa ri kꞌij riꞌ,
ye qꞌuiy wi ri winek xeniman riche (rixin) ri Jesús ri chiriꞌ pa tinamit Sicar,
ri cꞌo chiriꞌ pa rucuenta ri Samaria.
Y riꞌ ruma chi ri ixok quereꞌ xberubij chique ri winek:
Ri Jesús xubij chuwe ronojel ri ye nubanalon,
xchaꞌ chique.
Y ri ye aj Samaria riꞌ xbequicꞌutuj cꞌa utzil chare ri Jesús chi ticꞌojeꞌ ka quiqꞌui.
Y Riyaꞌ xcꞌojeꞌ cꞌa ka caꞌiꞌ kꞌij quiqꞌui.
Y sibilaj ye qꞌuiy chic winek ri aj chiriꞌ ri xeniman tek xquicꞌaxaj ri chꞌabel ri xubij ri Jesús.
Ri winek riꞌ niquibilaꞌ cꞌa chare ri ixok ri xbeyaꞌo rutzijol chique:
Wacami ketaman chic y nikanimaj chukaꞌ,
pero ma xaxu (xe) ta wi ruma ri xabij riyit chake,
xa can nikanimaj chukaꞌ ruma ri xkacꞌaxaj riyoj y xketamaj cꞌa chi kas kitzij wi chi ya Riyaꞌ ri Cristo,
ri Colonel quiche (quixin) quinojel winek ri yecꞌo chuwech re ruwachꞌulef.